[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.5.2007

SEC(2007) 725 τελικό

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία διαπιστώνεται, σύμφωνα με το άρθρο 104 παράγραφος 8, ότι η δράση την οποία ανέλαβε η Τσεχική Δημοκρατία ανταποκρινόμενη στη σύσταση του Συμβουλίου βάσει του άρθρου 104 παράγραφος 7 της συνθήκης για την ίδρυση της Ευρωπαϊκής Κοινότητας αποδεικνύεται ανεπαρκής

(υποβληθείσα από την Επιτροπή)

1. ΠΛΑΙΣΙΟ

Με βάση τις εαρινές οικονομικές προβλέψεις των υπηρεσιών της Επιτροπής του 2004[1], στις οποίες είχε διαπιστωθεί έλλειμμα ύψους 12,9% του ΑΕγχΠ για το 2003 (ή το 5,9 % του ΑΕγχΠ, εάν αφαιρεθεί μια μείζων αυτοτελής πράξη σχετικά με τον καταλογισμό των κρατικών εγγυήσεων)[2], η Επιτροπή κίνησε τη διαδικασία υπερβολικού ελλείμματος σε σχέση με την Τσεχική Δημοκρατία, βάσει του άρθρου 104 παράγραφος 3 της Συνθήκης[3]. Τον Μάιο του 2004, η Τσεχική Δημοκρατία υπέβαλε το πρώτο πρόγραμμα σύγκλισής της για την περίοδο 2004-2007 και, με βάση σύσταση της Επιτροπής, το Συμβούλιο εξέδωσε γνώμη επ' αυτού στις 5 Ιουλίου 2004[4]. Συγχρόνως, το Συμβούλιο απεφάνθη, με βάση σύσταση της Επιτροπής κατ’ εφαρμογή του άρθρου 104 παράγραφος 6, ότι η Τσεχική Δημοκρατία παρουσίαζε υπερβολικό έλλειμμα[5] και κατά συνέπεια, δυνάμει του άρθρου 104 παράγραφος 7, απηύθυνε σύσταση προς τις τσεχικές αρχές για τη διόρθωσή του[6]. Στη σύσταση αυτή, το Συμβούλιο κάλεσε τις τσεχικές αρχές « να θέσουν τέλος στην παρούσα κατάσταση υπερβολικού ελλείμματος το συντομότερο» και « να αναλάβουν ενέργειες σε μεσοπρόθεσμο πλαίσιο έτσι ώστε το έλλειμμα να μειωθεί σε επίπεδο χαμηλότερο του 3% του ΑΕγχΠ το 2008 με αξιόπιστο και διατηρήσιμο τρόπο, σύμφωνα με την πορεία μείωσης του ελλείμματος που προσδιορίζεται στη γνώμη του Συμβουλίου της 5ης Ιουλίου 2004 για το πρόγραμμα σύγκλισης που υποβλήθηκε το Μάιο του 2004 » με τους ακόλουθους ενδιάμεσους ετήσιους στόχους: 5,3% του ΑΕγχΠ το 2004, 4,7% του ΑΕγχΠ το 2005, 3,8% το 2006 και 3,3% του ΑΕγχΠ το 2007.

Υποβλήθηκε επίσης σύσταση στις τσεχικές αρχές « να εφαρμόσουν με αποφασιστικότητα τα μέτρα που προβλέπονταν στο πρόγραμμα σύγκλισης του Μαΐου 2004, και ειδικότερα να περικόψουν τις μισθολογικές δαπάνες της κεντρικής κυβέρνησης και να μειώσουν τις δαπάνες επιμέρους υπουργείων ». Κλήθηκαν, επιπλέον, « να διαθέτουν τα υψηλότερα των προϋπολογισθέντων έσοδα για τη μείωση του ελλείμματος· να θέσουν δημοσιονομικούς στόχους με βάση ανώτατα όρια για τις μεσοπρόθεσμες δαπάνες και να θεσπίσουν αποτελεσματικούς κανόνες για τη μείωση του κινδύνου αύξησης του χρέους των περιφερειών και των οργανισμών τοπικής αυτοδιοίκησης· να αρχίσουν τη μεταρρύθμιση των συστημάτων συνταξιοδότησης και κοινωνικής ασφάλισης, έτσι ώστε να βελτιωθεί η μακροπρόθεσμη διατηρησιμότητα των δημόσιων οικονομικών· να ελαχιστοποιήσουν τις αρνητικές δημοσιονομικές επιπτώσεις των πράξεων του Τσεχικού Οργανισμού Εξυγίανσης ».

Το Συμβούλιο όρισε την 5η Νοεμβρίου 2004 ως προθεσμία ανάληψης αποτελεσματικής δράσης όσον αφορά τα μέτρα για την επίτευξη του στόχου για το έλλειμμα του 2005. Μετά την παρέλευση αυτής της προθεσμίας, η Επιτροπή, στη σύστασή της προς το Συμβούλιο της 14ης Δεκεμβρίου 2004, κατέληξε στο συμπέρασμα ότι η Τσεχική Δημοκρατία είχε αναλάβει αποτελεσματική δράση σε σχέση με τα προγραμματισμένα μέτρα με σκοπό την επίτευξη του στόχου για το έλλειμμα του 2005 και, ως εκ τούτου, δεν ήταν αναγκαία πρόσθετα μέτρα στο πλαίσιο της διαδικασίας υπερβολικού ελλείμματος[7]. Στη συνεδρίασή του, στις 18 Ιανουαρίου 2005, το Συμβούλιο συμφώνησε με την αξιολόγηση αυτή.

2. σύσταση για απόφαση του συμβούλιοY σχετικά με την απουσία επαρκούς δράσης σύμφωνα με το άρθρο 104 παράγραφος 8

Στη σύσταση που απηύθυνε σύμφωνα με το άρθρο 104 παράγραφος 7, το Συμβούλιο προσδιόριζε ότι το έλλειμμα έπρεπε να υποχωρήσει κάτω του 3% του ΑΕγχΠ έως το 2008 αλλά δεν καθόριζε ποσοτικοποιημένο στόχο για το 2008 διότι το πρόγραμμα σύγκλισης του Μαΐου 2004, στο οποίο γίνεται παραπομπή στην σύσταση του Συμβουλίου, καλύπτει την περίοδο έως το 2007. Η ενημέρωση του προγράμματος σύγκλισης που πραγματοποιήθηκε τον Νοέμβριο του 2005, με την οποία παρατάθηκε η προγραμματική περίοδος έως το 2008, έθεσε ως στόχο για το 2008 να ανέρχεται το έλλειμμα στο 2,7% του ΑΕγχΠ. Στη γνώμη που εξέδωσε για το πρόγραμμα αυτό, το Συμβούλιο σημείωσε ότι το πρόγραμμα ακολουθούσε την πορεία προσαρμογής του ελλείμματος που καθορίστηκε με τις συστάσεις του Συμβουλίου σύμφωνα με το άρθρο 104 παράγραφος 7[8]. Κάλεσε την Τσεχική Δημοκρατία « (i) να ενισχύσει, στα πλαίσια πιθανώς καλύτερων δημοσιονομικών αποτελεσμάτων το 2005 καθώς και ισχυρότερης ανάπτυξης και βελτιωμένων προοπτικών, την προσπάθεια διαρθρωτικής δημοσιονομικής προσαρμογής, λαμβάνοντας υπόψη το μικρό περιθώριο κάτω από την τιμή αναφοράς που αποτελεί τον στόχο για το 2008 (πρόκειται για τη διορία που τίθεται για τη διόρθωση του υπερβολικού ελλείμματος) και προκειμένου επιταχύνει την επίτευξη του μεσοπρόθεσμου στόχου (ii) να αναβαθμίσει την ποιότητα του δημοσιονομικού σχεδιασμού, ιδίως μέσω της ανάλυσης των αιτίων στις οποίες οφείλονται οι σημαντικές μεταφορές δαπανών και της ενίσχυσης των μεσοπρόθεσμων ανώτατων ορίων που τίθενται για τις δαπάνες (iii) να βελτιώσει τη μακροπρόθεσμη διατηρησιμότητα των δημόσιων οικονομικών, ιδίως με την επίσπευση της μεταρρύθμισης των συντάξεων και την υλοποίηση της μεταρρύθμισης του συστήματος ιατροφαρμακευτικής περίθαλψης.»

Στις 15 Μαρτίου 2007 η Τσεχική Δημοκρατία υπέβαλε την πιο πρόσφατη επικαιροποίηση του προγράμματος σύγκλισης για την περίοδο 2006-2009. Η επικαιροποίηση υποβλήθηκε μετά την παρέλευση της προθεσμίας της 1ης Δεκεμβρίου λόγω της πολιτικής κατάστασης στην Τσεχική Δημοκρατία δεδομένου ότι η κυβέρνηση που προέκυψε από τις βουλευτικές εκλογές του Ιουνίου 2006 έλαβε ψήφο εμπιστοσύνης από το κοινοβούλιο μόλις στις 19 Ιανουαρίου 2007. Το ενημερωμένο πρόγραμμα σύγκλισης του Μαρτίου 2007 περιλάμβανε τις ακόλουθες ετήσιες προβλέψεις για την εξέλιξη του ελλείμματος: 4,0% του ΑΕγχΠ για το 2007, 3,5% του ΑΕγχΠ για το 2008 και 3,2% του ΑΕγχΠ για το 2009. Οι στόχοι σχετικά με το έλλειμμα για το 2007-2008 δεν μεταβλήθηκαν έναντι αυτών που περιλαμβάνονται στον προϋπολογισμό του 2007 ο οποίος εγκρίθηκε από το κοινοβούλιο στις 13 Δεκεμβρίου 2006. Το πρόγραμμα περιελάμβανε επίσης μια επιπλέον «δήλωση της νέας κυβέρνησης» με σκοπό τη μείωση του γενικού ελλείμματος στο 3,2% του ΑΕγχΠ το 2008 και στο 2,8% του ΑΕγχΠ το 2009 μέσω ενός ευρέος φάσματος μέτρων πολιτικής τα οποία ακόμα δεν έχουν ολοκληρωθεί και εγκριθεί.

Οι εαρινές προβλέψεις των υπηρεσιών της Επιτροπής για το 2007, στις οποίες προβλέπεται ότι το 2007 το έλλειμμα θα ανέλθει στο 3,9% του ΑΕγχΠ και, εφόσον δεν υπάρξει αλλαγή πολιτικής, στο 3,6% του ΑΕγχΠ το 2008, επιβεβαιώνουν ότι, με βάση τις τρέχουσες πολιτικές, δεν θα επιτευχθούν οι στόχοι που τέθηκαν στη σύσταση του Συμβουλίου σύμφωνα με το άρθρο 104 παράγραφος 7 για το 2007 (3,3% του ΑΕγχΠ) και 2008 (κάτω του 3% του ΑΕγχΠ). Σε διαρθρωτικούς όρους (δηλαδή σε κυκλικά προσαρμοσμένους όρους χωρίς να συνυπολογίζονται τυχόν έκτακτα και λοιπά προσωρινά μέτρα), το έλλειμμα αναμένεται να διευρυνθεί κατά 1¼ εκατοστιαίες μονάδες του ΑΕγχΠ το 2007 κατόπιν της επιδείνωσης που παρουσίασε το 2005 και το 2006.

Οι προβλέψεις των υπηρεσιών της Επιτροπής ουσιαστικά επιβεβαιώνουν, επομένως, τις προβολές του προγράμματος σύγκλισης οι οποίες δεν συνάδουν με μια διόρθωση του υπερβολικού ελλείμματος έως την προθεσμία του 2008. Στην εγκριθείσα σήμερα σύστασή της σχετικά με γνώμη του Συμβουλίου για το υπόψη επικαιροποιημένο πρόγραμμα, η Επιτροπή ολοκληρώνει ως εξής την αξιολόγηση του προγράμματος: «παρά το ότι το 2006 οι προοπτικές ανάπτυξης είναι καλύτερες και το έλλειμμα υπήρξε χαμηλότερο από ό,τι αναμενόταν, το πρόγραμμα αναβάλλει τη διόρθωση του υπερβολικού ελλείμματος για το 2010, ενώ στη σύσταση που εξέδωσε το Συμβούλιο τον Ιούλιο του 2004 σύμφωνα με το άρθρο 104 παράγραφος 7 είχε τεθεί ως προθεσμία το 2008. Δεδομένης της σταθερής ανάπτυξης, η αναβολή αυτή, η οποία αντανακλά το αυξημένο έλλειμμα που οφείλεται κυρίως στις προγραμματισμένες αυξήσεις των κοινωνικών δαπανών το 2007, θα οδηγούσε επίσης σε μια πρoκυκλική, επεκτατική δημοσιονομική πολιτική.»

Πράγματι, η αύξηση των δαπανών στον προϋπολογισμό του 2007 είχε ως αποτέλεσμα να υπάρξει υπέρβαση στο μεσοπρόθεσμο πλαίσιο δαπανών. Η αύξηση του ελλείμματος το 2007 σημειώνεται καθ' ην στιγμήν οι προοπτικές ανάπτυξης υπερβαίνουν κατά πολύ τις προβλέψεις που είχαν γίνει κατά την έκδοση της σύστασης του Συμβουλίου και οφείλεται κυρίως στις αυξήσεις των κοινωνικών δαπανών, οι οποίες αποφασίστηκαν από το προηγούμενο κοινοβούλιο και επικυρώθηκαν από το νέο, στον προϋπολογισμό που εγκρίθηκε. Ο αντίκτυπος αυτής της αύξησης των δαπανών υπολογίζεται ότι θα υπερβεί το 1% του ΑΕγχΠ το 2007. Σημειώνεται επίσης ότι το 2007 παρατηρείται αύξηση του ελλείμματος, ενώ κατά τα προηγούμενα έτη τα ελλείμματα υπήρξαν πολύ χαμηλότερα από τις προβλέψεις που περιλάμβανε η σύσταση του Συμβουλίου σύμφωνα με το άρθρο 104 παράγραφος 7: κατά μέσον όρο την περίοδο 2004-2006 το έλλειμμα ήταν περισσότερο από 1 εκατοστιαίες μονάδες χαμηλότερο από τις προβλέψεις της σύστασης του Συμβουλίου (για το 2004: έλλειμμα 2,9% του ΑΕγχΠ έναντι στόχου 5,3% που είχε θέσει το Συμβούλιο· για το 2005: 3,6% του ΑΕγχΠ έναντι στόχου 4,7%· και για το 2006: 2,9% του ΑΕγχΠ έναντι στόχου 3,8%) λόγω κυρίως της υψηλότερης από την αναμενόμενη ανάπτυξης, και όχι λόγω του μακροπρόθεσμου περιορισμού των δαπανών.

Εν κατακλείδι, βάσει του προϋπολογισμού του 2007 και της πλέον πρόσφατης ενημέρωσης του προγράμματος σύγκλισης, η τσεχική κυβέρνηση προτίθεται να υπερβεί το στόχο για το 2007 (3,3% του ΑΕγχΠ) που τέθηκε στις συστάσεις του Συμβουλίου σύμφωνα με το άρθρο 104 παράγραφος 7 και το στόχο για το 2008 (2,7% του ΑΕγχΠ) που τέθηκε στο πρόγραμμα σύγκλισης του Νοεμβρίου του 2005 το οποίο εγκρίθηκε από το Συμβούλιο στις 24 Ιανουαρίου 2006. Στις εαρινές οικονομικές προβλέψεις των υπηρεσιών της Επιτροπής για το 2007 προβλέπονται επίσης αποτελέσματα για τα δύο αυτά έτη τα οποία υπερβαίνουν τους στόχους που τέθηκαν. Ως εκ τούτων, τα μέτρα που έλαβαν οι τσεχικές αρχές είναι ανεπαρκή προκειμένου να διορθωθεί το υπερβολικό έλλειμμα έως την προθεσμία του 2008 όπως ζήτησε το Συμβούλιο. Από την έκδοση της σύστασης και εξής δεν έχουν προκύψει απρόβλεπτες αντίξοες οικονομικές περιστάσεις με μείζονες αρνητικές επιπτώσεις για τα δημόσια οικονομικά κατά την έννοια του άρθρου 3 παράγραφος 5 του κανονισμού (EΚ) αριθ.1467/97 του Συμβουλίου. Αντιθέτως, οι εξελίξεις στην οικονομία όσον αφορά τα δημόσια οικονομικά υπήρξαν σημαντικά ευνοϊκότερες από το αναμενόμενο.

Πίνακας1: Προβλέψεις σχετικά με το έλλειμμα και την ανάπτυξη

Προβλέψεις σχετικά με το ετήσιο έλλειμμα (επί % του ΑΕγχΠ) | 2004 | 2005 | 2006 | 2007 | 2008 | 2009 |

Εαρινές οικονομικές προβλέψεις των υπηρεσιών της Επιτροπής για το 2007 | 2,9 | 3,6 | 2,9 | 3,9 | 3,6 | - |

Πρόγραμμα σύγκλισης Μαρτίου 2007 | - | 3,6 | 3,5 | 4,0 | 3,5 | 3,2 |

Πρόγραμμα σύγκλισης Μαρτίου 2007 (εναλλακτικοί στόχοι σχετικά με το έλλειμμα στη δήλωση της νέας κυβέρνησης) | - | 3,6 | 3,5 | 4,0 | 3,2 | 2,8 |

Πρόγραμμα σύγκλισης Νοεμβρίου 2005 | 3,0 | 3,6 | 3,5 | 3,3 | 2,7 | - |

Σύσταση του Συμβουλίου του Ιουλίου 2004 | 5,3 | 4,7 | 3,8 | 3,3 | < 3 | - |

Προβλέψεις για την αύξηση του ΑΕγχΠ (επί % σε ετήσια βάση) | 2004 | 2005 | 2006 | 2007 | 2008 | 2009 |

Εαρινές οικονομικές προβλέψεις των υπηρεσιών της Επιτροπής για το 2007 | 4,2 | 6,1 | 6,1 | 4,9 | 4,9 | - |

Πρόγραμμα σύγκλισης Μαρτίου 2007 | - | 6,0 | 6,0 | 4,9 | 4,8 | 4,8 |

Πρόγραμμα σύγκλισης Νοεμβρίου 2005 | 4,4 | 4,8 | 4,4 | 4,2 | 4,3 | - |

Σύσταση του Συμβουλίου του Ιουλίου 2004 | 2,8 | 3,1 | 3,3 | 3,5 | - | - |

Πίνακας 2: Σύγκριση βασικών μακροοικονομικών και δημοσιονομικών προβλέψεων

2005 | 2006 | 2007 | 2008 | 2009 |

ΑΕΠ σε πραγματικούς όρους (μεταβολή %) | Πρόγ. Σύγ. Μαρτίου '07 | 6,1 | 6,0 | 4,9 | 4,8 | 4,8 |

Εαριν. προβλέψ. Επιτρ. '07 | 6,1 | 6,1 | 4,9 | 4,9 | μ.δ. |

Πρόγ. Σύγ. Νοεμβρίου '05 | 4,8 | 4,4 | 4,2 | 4,3 | μ.δ. |

Πληθωρισμός ΕνΔΤΚ (%) | Πρόγ. Σύγ. Μαρτίου '07 | 1,6 | 2,4 | 2,6 | 2,5 | 2,5 |

Εαριν. προβλέψ. Επιτρ. '07 | 1,6 | 2,1 | 2,4 | 2,9 | μ.δ. |

Πρόγ. Σύγ. Νοεμβρίου '05 | 1,5 | 2,2 | 2,0 | 2,1 | μ.δ. |

Παραγωγικό χάσμα (% του δυνητικού ΑΕΠ) | Πρόγ. Σύγ. Μαρτίου '071 | -0,7 | 0,9 | 1,1 | 1,0 | 1,0 |

Εαριν. προβλέψ. Επιτρ. '073 | -1,1 | 0,4 | 0,5 | 0,5 | μ.δ. |

Πρόγ. Σύγ. Νοεμβρίου '051 | -0,8 | -0,1 | 0,3 | 0,8 | μ.δ. |

Δημοσιονομικό υπόλοιπο της γενικής κυβέρνησης (επί % του ΑΕΠ) | Πρόγ. Σύγ. Μαρτίου '076 | -3,6 | -3,5 | -4,0 | -3,5 | -3,2 |

Εαριν. προβλέψ. Επιτρ. '07 | -3,5 | -2,9 | -3,9 | -3,6 | μ.δ. |

Πρόγ. Σύγ. Νοεμβρίου '05 | -4,8 | -3,8 | -3,3 | -2,7 | μ.δ. |

Πρωτογενές υπόλοιπο (επί % του ΑΕΠ) | Πρόγ. Σύγ. Μαρτίου '07 | -2,5 | -2,4 | -2,6 | -2,0 | -1,6 |

Εαριν. προβλέψ. Επιτρ. '07 | -2,4 | -1,8 | -2,8 | -2,6 | μ.δ. |

Πρόγ. Σύγ. Νοεμβρίου '05 | -4,1 | -3,0 | -2,4 | -1,7 | μ.δ. |

Κυκλικά προσαρμοσμένο υπόλοιπο (επί % του ΑΕΠ) | Πρόγ. Σύγ. Μαρτίου '071 | -3,4 | -3,9 | -4,4 | -3,9 | -3,5 |

Εαριν. προβλέψ. Επιτρ. '07 | -3,1 | -3,1 | -4,1 | -3,8 | μ.δ. |

Πρόγ. Σύγ. Νοεμβρίου '051 | -4,5 | -3,8 | -3,4 | -3,0 | μ.δ. |

Διαρθρωτικό υπόλοιπο2 (επί % του ΑΕΠ) | Πρόγ. Σύγ. Μαρτίου '07 | -3,4 | -3,9 | -4,4 | -3,9 | -3,5 |

Εαριν. προβλέψ. Επιτρ. '074 | -2,0 | -2,8 | -4,1 | -3,8 | μ.δ. |

Πρόγ. Σύγ. Νοεμβρίου '055 | -3,4 | -3,8 | -3,4 | -3,0 | μ.δ. |

Ακαθάριστο δημόσιο χρέος (επί % του ΑΕΠ) | Πρόγ. Σύγ. Μαρτίου '07 | 30,4 | 30,6 | 30,5 | 31,3 | 32,2 |

Εαριν. προβλέψ. Επιτρ. '07 | 30,4 | 30,4 | 30,6 | 30,9 | μ.δ. |

Πρόγ. Σύγ. Νοεμβρίου '05 | 37,4 | 37,1 | 37,9 | 37,8 | μ.δ. |

Υποσημειώσεις: |

1Υπολογισμοί των υπηρεσιών της Επιτροπής βάσει των πληροφοριών που περιλαμβάνονται στο πρόγραμμα. |

2 Κυκλικά προσαρμοσμένο αποτέλεσμα (όπως και στις προηγούμενες στήλες) πλην εκτάκτων και λοιπών προσωρινών μέτρων. |

3 Βάσει εκτιμώμενης δυνητικής ανάπτυξης 4,2 %, 4,6 %, 4,8 % και 4,9 %, αντιστοίχως, την περίοδο 2005-2008. |

4 Έκτακτα και λοιπά προσωρινά μέτρα βάσει των φθινοπωρινών προβλέψεων των υπηρεσιών της Επιτροπής του 2007. |

(1,1 % του ΑΕΠ το 2005 και 0,2 % του ΑΕΠ το 2006 – αμφότερα συνεπάγονται αύξηση του ελλείμματος). |

5 Έκτακτα και λοιπά προσωρινά μέτρα από το πρόγραμμα σύγκλισης του 2005 |

(1,1 % του ΑΕΠ το 2005 - συνεπάγεται αύξηση του ελλείμματος). |

6 Εναλλακτικοί στόχοι για το έλλειμμα, βάσει μέτρων που δεν έχουν ακόμα εγκριθεί |

από τη νέα τσεχική κυβέρνηση: 3,2 % του ΑΕΠ το 2008, 2,8 % του ΑΕΠ το 2009. |

Πηγές: |

Πρόγραμμα σύγκλισης (Πρόγ. Σύγ.), εαρινές οικονομικές προβλέψεις των υπηρεσιών της Επιτροπής για το 2007 (Εαριν. προβλέψ. Επιτρ. '07), υπολογισμοί των υπηρεσιών της Επιτροπής. |

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία διαπιστώνεται, σύμφωνα με το άρθρο 104 παράγραφος 8, ότι η δράση την οποία ανέλαβε η Τσεχική Δημοκρατία ανταποκρινόμενη στη σύσταση του Συμβουλίου βάσει του άρθρου 104 παράγραφος 7 της συνθήκης για την ίδρυση της Ευρωπαϊκής Κοινότητας αποδεικνύεται ανεπαρκής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:τη συνθήκη για την ίδρυση της Ευρωπαϊκής Κοινότητας και ιδίως το άρθρο 104 παράγραφος 8,

τη σύσταση της Επιτροπής,

Εκτιμώντας τα ακόλουθα:

1. Σύμφωνα με το άρθρο 104 της Συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.

2. Στόχος του Συμφώνου Σταθερότητας και Ανάπτυξης είναι τα υγιή δημόσια οικονομικά ως μέσο για την ενίσχυση των συνθηκών σταθερότητας των τιμών και την ισχυρή διατηρήσιμη ανάπτυξη που ευνοούν τη δημιουργία απασχόλησης. Το Σύμφωνο Σταθερότητας και Ανάπτυξης περιλαμβάνει τον κανονισμό (EΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος[9] που εκδόθηκε προκειμένου να προωθηθεί η ταχεία διόρθωση των υπερβολικών δημοσιονομικών ελλειμμάτων.

3. Με την απόφαση 2005/185/EΚ[10], της 5ης Ιουλίου 2004, το Συμβούλιο αποφάσισε, σύμφωνα με το άρθρο 104 παράγραφος 6 της Συνθήκης ότι υπάρχει υπερβολικό έλλειμμα στην Τσεχική Δημοκρατία.

4. Σύμφωνα με το άρθρο 104 παράγραφος 7 της Συνθήκης και το άρθρο 3 παράγραφος 4 του κανονισμού (EΚ) αριθ. 1467/97, στις 5 Ιουλίου 2004 το Συμβούλιο, με βάση σύσταση της Επιτροπής, απηύθυνε σύσταση προς τις τσεχικές αρχές ζητώντας να θέσουν τέρμα το ταχύτερο δυνατό στην κατάσταση υπερβολικού ελλείμματος και να αναλάβουν δράση σε ένα μεσοπρόθεσμο πλαίσιο προκειμένου να επιτευχθεί ο στόχος για τη μείωση του ελλείμματος σε επίπεδο κάτω του 3% του ΑΕγχΠ μέχρι το 2008 κατά τρόπο αξιόπιστο και διατηρήσιμο, σύμφωνα με την πορεία μείωσης του ελλείμματος που προσδιορίζεται στο πρόγραμμα σύγκλισης το οποίο υποβλήθηκε από τις τσεχικές αρχές τον Μάιο του 2004 και εγκρίθηκε με γνώμη που διατύπωσε το Συμβούλιο στις 5 Ιουλίου 2004[11], με τους ακόλουθους ενδιάμεσους ετήσιους στόχους: 5,3% του ΑΕγχΠ το 2004, 4,7% του ΑΕγχΠ το 2005, 3,8% το 2006 και 3,3% του ΑΕγχΠ το 2007. Το Συμβούλιο έθεσε την 5η Νοεμβρίου 2004 ως προθεσμία ανάληψης αποτελεσματικής δράσης “όσον αφορά τα μέτρα για την επίτευξη του στόχου για το έλλειμμα του 2005”. Η Τσεχική Δημοκρατία συμφώνησε να δημοσιοποιηθεί η σύσταση.

5. Μετά την εκπνοή της προθεσμίας της 5ης Νοεμβρίου 2004, η Επιτροπή είχε καταλήξει στο συμπέρασμα, στην ανακοίνωσή της προς το Συμβούλιο της 14ης Δεκεμβρίου 2004[12], ότι δεν απαιτούντο περαιτέρω ενέργειες βάσει της διαδικασίας υπερβολικού ελλείμματος για την Τσεχική Δημοκρατία, δεδομένου ότι η τσεχική κυβέρνηση είχε αναλάβει αποτελεσματική δράση σχετικά με τα μέτρα που προβλέπονταν για την επίτευξη του στόχου για το έλλειμμα του 2005. Στην ενημέρωση του προγράμματος σύγκλισης του Νοεμβρίου 2005 αναφερόταν έλλειμμα ύψους 2,7% του ΑΕγχΠ για το 2008 που εγκρίθηκε από το Συμβούλιο στις 24 Ιανουαρίου 2006.

6. Από την αξιολόγηση της δράσης την οποία ανέλαβε η Τσεχική Δημοκρατία για τη διόρθωση του υπερβολικού ελλείμματος μέχρι το 2008 κατ' εφαρμογή της σύστασης του Συμβουλίου σύμφωνα με το άρθρο 104 παράγραφος 7 συνάγονται τα ακόλουθα συμπεράσματα:

7. Στις 15 Μαρτίου 2007, η Τσεχική Δημοκρατία υπέβαλε την πλέον πρόσφατη επικαιροποίηση του προγράμματος σύγκλισης, που κάλυπτε την περίοδο έως το 2009. Το πρόγραμμα περιλαμβάνει τις ακόλουθες προβλέψεις για το ετήσιο έλλειμμα: 4,0% του ΑΕγχΠ για το 2007, 3,5% του ΑΕγχΠ για το 2008 και 3,2% του ΑΕγχΠ για το 2009. Tο πρόγραμμα περιλαμβάνει επίσης μια πρόσθετη «δήλωση της νέας κυβέρνησης» με σκοπό τη μείωση του δημοσιονομικού ελλείμματος στο 3,2% του ΑΕγχΠ το 2008 και στο 2,8% του ΑΕγχΠ το 2009 βάσει ενός ευρέως φάσματος μέτρων πολιτικής τα οποία δεν έχουν ακόμα προσδιοριστεί.

8. Οι εαρινές οικονομικές προβλέψεις των υπηρεσιών της Επιτροπής για το 2007, σύμφωνα με τις οποίες το έλλειμμα θα φθάσει το 3,9% του ΑΕγχΠ και το 3,6% του ΑΕγχΠ το 2007 και το 2008 αντιστοίχως, εφόσον δεν υπάρξει αλλαγή πολιτικής, επιβεβαιώνουν ότι, με βάση τις τρέχουσες πολιτικές, δεν θα επιτευχθούν οι στόχοι που τέθηκαν στη σύσταση του Συμβουλίου σύμφωνα με το άρθρο 104 παράγραφος 7 για το 2007 (3,3% του ΑΕγχΠ) και το 2008 (κάτω του 3% του ΑΕγχΠ). Σε διαρθρωτικούς όρους (δηλαδή σε κυκλικά προσαρμοσμένους όρους χωρίς να λαμβάνονται υπόψη τα όποια έκτακτα και λοιπά προσωρινά μέτρα), το έλλειμμα αναμένεται να βελτιωθεί κατά 1¼ εκατοστιαίες μονάδες του ΑΕγχΠ το 2007, μετά από την επιδείνωση που παρουσίασε το 2005 και το 2006.

9. Tο υψηλότερο έλλειμμα του 2007 εγγράφεται στο πλαίσιο μιας ανάπτυξης κατά πολύ εντονότερης από αυτή που είχε προβλεφθεί κατά την έκδοση της σύστασης του Συμβουλίου και οφείλεται κυρίως στην αύξηση των κοινωνικών δαπανών που αποφασίστηκε πριν τις βουλευτικές εκλογές του 2006. Το υψηλότερο έλλειμμα του 2007 προβλέπεται ότι θα προκύψει στο πλαίσιο πολύ χαμηλότερων ελλειμμάτων κατά τα προηγούμενα έτη έναντι αυτών που είχαν προβλεφθεί στη σύσταση του Συμβουλίου, περισσότερο λόγω της υψηλότερης από την αναμενόμενη ανάπτυξη και λιγότερο λόγω των μακροπρόθεσμων περικοπών των δαπανών.

10. Εξ αυτού συνάγεται ότι, παρόλο που οι μέχρι τώρα επιδόσεις της Τσεχικής Δημοκρατίας υπήρξαν ανώτερες των δημοσιονομικών στόχων για το 2004-2006 της πορείας εξυγίανσης που καθορίστηκε στη σύσταση του Συμβούλιο της 5ης Ιουλίου 2004, το έλλειμμα του 2007 θα υπερβαίνει κατά πολύ το στόχο που καθόρισε το Συμβούλιο, ενώ το έλλειμμα του 2008, με βάση τις τρέχουσες πολιτικές, θα είναι σαφώς ανώτερο του ορίου του 3% του ΑΕγχΠ. Οι δημοσιονομικοί στόχοι των τσεχικών αρχών δεν ευθυγραμμίζονται με τις συστάσεις του Συμβουλίου για διόρθωση του υπερβολικού ελλείμματος έως την προθεσμία του 2008. Αφότου εκδόθηκε η σύσταση δεν προέκυψαν απρόβλεπτες αντίξοες οικονομικές περιστάσεις με μείζονες αρνητικές επιπτώσεις για τα δημόσια οικονομικά κατά την έννοια του άρθρου 3 παράγραφος 5 της σύστασης (EΚ) αριθ. 1467/97 του Συμβουλίου. Αντιθέτως, οι οικονομικές εξελίξεις που επηρεάζουν τα δημόσια οικονομικά υπήρξαν σημαντικά ευνοϊκότερες από ό,τι αναμενόταν.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η δράση που αναλήφθηκε από την Τσεχική Δημοκρατία σε εφαρμογή της σύστασης του Συμβουλίου της 5ης Ιουλίου 2004 σύμφωνα με το άρθρο 104 παράγραφος 7 δεν είναι επαρκής για τη διόρθωση του υπερβολικού ελλείμματος εντός της προθεσμίας που ορίστηκε στη σύσταση.

Άρθρο 2

Η παρούσα απόφαση απευθύνεται στην Τσεχική Δημοκρατία.

Βρυξέλλες,

Για το Συμβούλιο

Ο Πρόεδρος

1 Οι εαρινές οικονομικές προβλέψεις των υπηρεσιών της Επιτροπής του 2004 έλαβαν υπόψη τα στοιχεία που υποβλήθηκαν από την Τσεχική Δημοκρατία τον Μάρτιο του 2004.

2 Εν τω μεταξύ, η τιμή για το έλλειμμα του 2003 αναθεωρήθηκε σύμφωνα με τις συνήθεις διαδικασίες. Το ύψος του σήμερα είναι 6,6% του ΑΕγχΠ.

3 SEC(2004) 575.

[1] ΕΕ C 320 της 24.12.2004, σ. 1.

5 ΕΕ L 62 της 9.3.2005, σ. 20.

6 Βλ. http://register.consilium.eu.int/pdf/en/04/st11/st11218.en04.pdf

7 Ανακοίνωση της Επιτροπής προς το Συμβούλιο σχετικά με τα μέτρα που έχουν ληφθεί από την Τσεχική Δημοκρατία, την Κύπρο, τη Μάλτα, την Πολωνία και τη Σλοβακία με σκοπό τη συμμόρφωση προς τις συστάσεις του Συμβουλίου βάσει της διαδικασίας υπερβολικού ελλείμματος, SEC(2004) 1630 της 22.12.2004.

8 ΕΕ C 55 της 7.3.2006, σ. 5.

[2] ΕΕ L 209 της 2.8.1997, σ. 6. Κανονισμός όπως τροποποιήθηκε με τον κανονισμό αριθ. 1056/2005 (ΕΕ L 174 της 7.7.2005, σ. 5).

[3] ΕΕ L 62 της 9.3.2005, σ. 20.

[4] ΕΕ C 320 της 24.12.2004, σ. 1.

12 Ανακοίνωση της Επιτροπής προς το Συμβούλιο σχετικά με τα μέτρα που έχουν ληφθεί από την Τσεχική Δημοκρατία, την Κύπρο, τη Μάλτα, την Πολωνία και τη Σλοβακία με σκοπό τη συμμόρφωση προς τις συστάσεις του Συμβουλίου βάσει της διαδικασίας υπερβολικού ελλείμματος, SEC(2004) 1630 της 22.12.2004.